આ દાયકામાં સ્ત્રીઓનો પહેરવેશ બદલાતો ગયો. છોકરીઓને મા-બાપ વ્યાવસાયિક વિદ્યાશાખામાં ભણાવતાં થયાં. ધીમે ધીમે છોકરીઓ વધુ ભણતી ગઈ. જાહેરમાં સ્ત્રીદાક્ષિણ્ય વધતું ગયું. 1971ના દાયકામાં કોઈ છોકરીનું અપમાન કરવું હોય તો બેસ છાનીમાની કહેવાતું, ધીમે ધીમે આ શબ્દ ગાયબ થતો ગયો. આ સિવાય બળદ જેવો અને ડોબું એ શબ્દ પણ ગાયબ થતા ગયા. આ દાયકામાં સ્ત્રી ધીમે ધીમે સ્વતંત્ર્ય થતી જણાઈ. મા-બાપ ઉદારતાવાદી થતાં જણાયાં. છોકરીઓ ધીમે ધીમે બધાં ક્ષેત્રોમાં ભાગીદારી નોંધાવતી થઈ. છોકરીઓને ખાસ તૈયાર કરવામાં આવતી, કારણ લંડન અને અમેરિકાના છોકરાઓને ભણેલી સ્માર્ટ છોકરી હોય તો વધુ પસંદ આવે. ધીમે ધીમે છોકરીઓનું કપડાં ધોવાનું બંધ થયું. માત્ર ઉચ્ચ વર્ગની બહેનો નહિ, પણ મધ્યમવર્ગની બહેનોય અનેકવિધ પ્રવૃત્તિઓમાં ભાગ લેવા લાગી. તોય સતત વિકાસ થતો રહ્યો પુરુષોનો જ. નોંધપાત્ર બાબત આ જોવા મળી કે, પુરુષપ્રધાન સમાજમાં પુરુષો જ સ્ત્રીઓને મદદ કરવા લાગ્યા. 1990ના દાયકામાં આ પ્રદેશમાં સ્વામિનારાયણ ધર્મ ધીમે ધીમે ખૂબ મહત્ત્વ પામવા લાગ્યો. આ ધર્મને કારણે સ્ત્રીઓના વિકાસ કાર્યક્રમો, ચારિત્ર્ય ઘડતરના કાર્યક્રમો શરૂ થવા લાગ્યા. હું એવું માનું છું કે આ ધર્મના પ્રચાર અને પ્રસારને લીધે આ પ્રદેશમાં વિકાસ ઝડપી બન્યો. અનેકવિધ બાબતો છતાં સ્ત્રીભ્રૂણહત્યા ચાલુ રહી. સ્ત્રી સંસ્થાઓ, સરકાર તથા સમાજસુધારકોએ કામ ચાલુ રાખ્યાં, પણ સ્ત્રી હજી પણ સંપૂર્ણ સ્વીકાર પામી નથી. આફ્રિકાને બદલે લંડન અને અમેરિકા તરફ ઝોક વધ્યો. ઇમ્પોર્ટટેડ વસ્તુઓનો મોહ ચાલુ જ રહ્યો. એનઆરઆઇના દાનનો પ્રવાહ ઝડપી અને વધુ થયો. ચરોતરનાં મોટા ભાગનાં ગામડાંઓમાં શૈક્ષણિક સંસ્થાઓમાં દાનનો પ્રવાહ વધવા લાગ્યો. આ દરમિયાન ભાઈકાકાએ વસાવેલા વિદ્યાનગરમાં તેમણે 1946માં રાણક હોસ્ટેલ છોકરીઓ માટે બાંધી હતી, પણ ત્યાર બાદ લગભગ 45 વર્ષમાં બધી જ્ઞાતિઓ તથા ધર્મશાળાઓએ વિદ્યાર્થીઓ માટે હોસ્ટેલો બાંધી, પણ બાવીસ ગામના પાટીદારોએ 45 વર્ષ પછી છોકરીઓ માટે હોસ્ટેલ બાંધી અને ત્યાર બાદ બે વર્ષે જૈનોએ પણ છોકરીઓ માટે હોસ્ટેલ બાંધી. છોકરીઓને પણ જમાના પ્રમાણે તૈયાર કરવા માટે આ પ્રયાસ કર્યો. એક મહત્ત્વની ઘટના બની કે આ પ્રદેશના માત્ર પટેલો જ નહિ, પરંતુ બધી જ જ્ઞાતિ અને ધર્મના લોકો ઉત્સુક અને સક્રિય બન્યા. આ સમય દરમિયાન સરદાર પટેલ યુનિવર્સિટીમાં ઘણી બધી નવી કોલેજો શરૂ થઈ. આને લીધે છોકરીઓને ઘરઆંગણે શિક્ષણ પ્રાપ્ત કરવાની તક વધી, બહારના વ્યવહારમાં ઘણું પરિવર્તન આવ્યું, પણ સ્ત્રીઓ પ્રત્યે ભેદભાવ અને ઉપેક્ષા ચાલુ રહી. સ્ત્રીપુરુષ જાતિપ્રમાણ આ બાબતનું સાક્ષી છે.